 نئين دهلي (ويب ڊيسڪ ) نامياري بالي ووڊ  شاعر ۽ اسڪرپٽ رائيٽر جاويد اختر کي برقعي تي پابندي واري مطالبي جي جواب ۾ گهونگهٽ تي پابندي جو مطالبو ڪرڻ مهانگو پئجي ويو. رپورٽن موجب جاويد اختر جي برقعي بابت ڏنل بيان کان پوءِ هندو انتها پسند تنظيم ڪرني سينا جاويد اختر کي موتمار  ڌمڪي ڏيندي چيو  آهي ته جاويد پنهنجي بيان تي ٽن ڏينهن اندر معافي گهري ٻي صورت ۾ کيس گهر گهڙي مارينداسين. پرڏيهي ميڊيا موجب ڪرني سينا هڪ ويڊيو جاري ڪئي آهي جنهن ۾ مهاراشٽرا ونگ ڪرني سينا جي سربراهه جيون سنگهه سولنڪي جاويد اختر کي موتمار ڌمڪي ڏيندي چيو آهي ته جاويد پنهنجي حد ۾ رهي ۽ راجسٿان رياست جي ثقافت تي آڱر نه کڻي، آءٌ جاويد اختر کي چوڻ چاهيان ٿو ته هو ٽن ڏينهن اندر پنهنجي بيان تي معافي وٺي نه ته ڪرني سينا جي ڪاوڙ برداشت ڪرڻ لاءِ تيار رهي، ڪرني سينا اهڙن ماڻهن کي جواب ڏيڻ چڱي ريت ڄاڻي ٿي. جيون سنگهه سنجي ليلا ڀنسالي جو حوالو ڏيندي چيو ته ڀنسالي صاحب کان پڇي وٺجو ڪرني سينا ڪهڙي طريقي سان جواب ڏيندي آهي، جيڪڏهن ڪنهن به راجسٿان جي ثقافت تي آڱر کنئي ته ڪرني سينا ان جون اکيون ڪڍڻ جي طاقت رکي ٿي، اسان ٽن ڏينهن جو وقت ڏئي رهيا آهيون معافي گهرو نه ته گهر ۾ گهڙي مارينداسين. واضح رهي ته ٻه ڏينهن اڳ جاويد اختر ڀوپال ۾ هڪ تقريب دوران هندو انتها پسند تنظيم شيو سينا ۽ حڪمران پارٽي بي جي پي طرفان ڀارت ۾ مسلمان عورتن جي برقعي پائڻ ۽ نقاب ڪرڻ تي پابندي جي مطالبي تي تنقيد ڪندي چيو هو ته جيڪڏهن برقعي تي پابندي وارو قانون پاس ٿيو ته رجسٿان رياست جي هندو عورتن جي گهونگهٽ ڪرڻ تي پڻ پابندي هئڻ گهرجي، قانون برقعي ۽ گهونگهٽ ٻنهي لاءِ هڪجهڙو هئڻ گهرجي. 
 